Poliisihallitus tiedottaa poliisin valvoneen ravintolakieltoja aktiivisesti. Kieltoja onkin pääosin noudatettu.

Iltalehti kuvasi tilannetta Uudenmaan rajalla sen auettua viikonlopuksi. IL TV

Poliisi on saanut vinkkejä niin sanotuista salakapakoista korona-aikana, tiedottaa poliisihallitus. Lisäksi on tullut tietoja siitä, että suljetuissa anniskelupaikoissa olisi järjestetty yksityistilaisuuksia. Poliisitarkastaja Konsta Arvelin muistuttaa, että tilaisuuden luonne ei tee toiminnasta sen sallitumpaa.

Poliisi on valvonut ravitsemusliikkeiden toimintaa lakimuutoksen voimaantulon jälkeen aktiivisesti. Kahden lauantain välisenä aikana poliisi tarkasti melkein neljä tuhatta ravitsemisliikettä.

Poliisin havaintojen mukaan valtaosa ravitsemusliikkeistä on ollut suljettuna ja avoinna olevat ovat jatkaneet toimintaansa take away -paikkoina. Ravitsemisliikkeet ovat toimineet pääsääntöisesti hyvinkin moitteettomasti.

– Ravitsemistoiminta on nyt kiellettyä, kertoo poliisitarkastaja Arvelin tiedotteessa.

Muutama ongelmatapaus

Poliisin valvonnassa on tähän mennessä tullut vastaan joitakin yksittäisiä tapauksia, joissa ravitsemisliike on yrittänyt kiertää majoitus- ja ravitsemistoiminnasta annetun lain toimintakieltoa. Toiminnanharjoittajat ovat laajentaneet lain tulkintaa henkilöstöravintolasta tai toimineet tämän lisäksi muita asiakkaita palvelleina take away -paikkoina. Tapauksia on Poliisihallituksen tiedossa alle viisi eri puolilta Suomea.

‒ Käytännössä näissä tapauksissa ravintolat ovat toimineet siten, että niissä on käynyt ruokailemassa muitakin henkilöitä kuin henkilöstöravintolan asiakkaita, kuten muiden yhteisöjen sopimusruokailijoita tai ravintolassa on voinut asioida kuka tahansa, jolloin asiakasmäärä on ollut käytännössä kontrolloimaton.

– Lisäksi on havaittu sellaista, että on toimittu henkilöstöravintolana ja sen lisäksi myyty ruokaa ja juomaa muille asiakkaille take away -toiminnan muodossa. Ravintola ei voi olla sekä henkilöstöravintola että myydä muille asiakkaille take awaytä, poliisihallituksesta tiedotteessa.

Ravitsemisliikkeet on suljettu vaarallisen tartuntataudin leviämisen estämiseksi. Henkilöstöravintolatoiminnan laajentaminen tai toiminnan jatkaminen niin sanottuna sopimusruokapaikkana, jossa asiakasmääriä ei kontrolloida tarkoittaa käytännössä sitä, että ravitsemistoiminta jatkuu entisellään, vaikka se nimenomaan on määräaikaisesti kiellettyä.

Poliisihallitus on ohjeistanut poliisiyksiköt valvontaan ja valvonnan ohjeistusta on täsmennetty tarpeen mukaan.

Majoitus- ja ravitsemistoiminnasta annettuun lakiin tehdyn muutoksen sekä sitä tarkentavan valtioneuvoston asetuksen perusteella ravitsemisliikkeet on velvoitettu sulkemaan ovensa koronaviruksen leviämisen estämiseksi 31. toukokuuta asti, ja ainoastaan take away -ruoan sekä -juoman myynti on sallittu.

Rajoitus ei kuitenkaan koske henkilöstöravintoloita. Henkilöstöravintolalla tarkoitetaan sellaista ravitsemistoimintaa, jossa ruokaa tai juomaa tarjotaan yhteisön, säätiön tai laitoksen omalle henkilöstölle tai muuten rajoitetulle henkilöpiirille.